Suvise peolaua katmine on samuti lust. Soolaste ja rasvaste kartulikrõpsude asemel saab lauale panna värsked ja krõmpsud kodumaised köögiviljad: redised, porgandid, kurgid, herned, lillkapsa- ja brokoliõisikud jne. Kõrvale jogurtist tehtud dipikaste, ja snäkilaud ongi valmis! Lapsed söövad köögivilju meelsamini, kui need parajateks ampsudeks tükeldada.
Ja kommide asemel serveerige vaagnatelt oma aiast või turult pärit mahlaseid ning värvilisi marju ja puuvilju.
Et laste pidulaud veel põnevamaks ja lõbusamaks teha, pakume seekordses retseptikogus soolaseid ampse ning magusaid hõrgutisi, mõeldes just nimelt väikestele sööjatele. Tuleb muidugi tunnistada, et mitmed neist on vastupandamatud ka suurtele. Näiteks retseptide testimise käigus kadusid grillilt läbi käinud miniburgerid laualt, nagu neid poleks olnudki, ja muffiniussi jaoks oleks pidanud kohe topeltkoguse muffineid küpsetama,
et foto tarbeks ka mõni jääks.